รัฐบาลไทย-ข่าวทำเนียบรัฐบาล-“สมศักดิ์” เอาจริง! ลุยแก้จนจังหวัดชายแดนใต้ กพต.ไฟเขียว แผนบูรณาการขจัดความยากจน 4 ปี พบตัวเลขผู้มีรายได้น้อย 1 แสนคน จ่อนำร่องสร้างอาชีพ 3 หมื่นคน
วันศุกร์ที่ 24 พฤศจิกายน 2566
24/11/2566
“สมศักดิ์” เอาจริง! ลุยแก้จนจังหวัดชายแดนใต้ กพต.ไฟเขียว แผนบูรณาการขจัดความยากจน 4 ปี พบตัวเลขผู้มีรายได้น้อย 1 แสนคน จ่อนําร่องสร้างอาชีพ 3 หมื่นคน
โชว์ส่งเสริม”ปลูกทุเรียน-เลี้ยงโค-ไก่-แพะ-ปูทะเล” ยัน ปี 2570 ช่วยครบหมด ชี้ เลี้ยงวัว ช่วยแก้จนได้ หลังนําร่องประสบความสําเร็จ มีลูกวัวเกือบเท่าตัว
วันที่ 24 พฤศจิกายน 2566 นายสมศักดิ์ เทพสุทิน รองนายกรัฐมนตรี เปิดเผยถึงความคืบหน้าการแก้ปัญหาความยากจนในพื้นที่จังหวัดชายแดนภาคใต้ว่า คณะกรรมการยุทธศาสตร์ด้านการพัฒนาจังหวัดชายแดนภาคใต้ (กพต.) ได้ให้ความเห็นชอบ”กรอบแนวทางการบูรณาการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียงจังหวัดชายแดนใต้ ระยะ 4 ปี 2567-2570“ แล้ว เพราะจากข้อมูลที่ตนได้มอบหมายให้ไปสํารวจความยากจนในพื้นที่ พบว่า มีครัวเรือนยากจนถึง 52,117 ครัวเรือน เป็นจํานวนคนกว่า 107,356 คน ดังนั้น จะมีการช่วยแก้ปัญหานําร่องก่อนจํานวน 14,500 ครัวเรือน เป็นจํานวนคนกว่า 30,000 คน และจะมีการดําเนินการช่วยเหลือทั้งหมดในปี 2570
นายสมศักดิ์ กล่าวอีกว่า จากการสํารวจครัวเรือนยากจน ที่ต้องการให้รัฐบาลช่วยเหลือด้านอาชีพและพัฒนาทักษะด้านต่างๆ โดยพบว่า อันดับแรกคือ รับจ้างทั่วไปนอกภาคการเกษตร จํานวน 10,136 คน อันดับสอง รับจ้างภาคการเกษตร จํานวน 4,603 คน แบ่งเป็น พืชเกษตร จํานวน 3,770 คน ประมง 316 คน และปศุสัตว์ 517 คน ส่วนอันดับสามคือ ช่างก่อสร้าง ช่างไฟฟ้า ช่างเสริมสวย จํานวน 3,843 คน นอกจากนี้ จากการสํารวจยังพบ กลุ่มครัวเรือนเป้าหมายว่างงานอีกจํานวน 3,675 คน และพบกลุ่มเปราะบาง ที่ต้องการความช่วยเหลืออย่างเร่งด่วนในปัจจัยพื้นฐาน อาทิ บ้านทรุดโทรม ไม่มีห้องส้วมสะอาด ไม่มีประปา ไม่มีไฟฟ้า จํานวน 38,875 คน
นายสมศักดิ์ กล่าวต่อว่า สําหรับการบูรณาการขจัดความยากจนในปีนี้ ศูนย์อํานวยการบริหารจังหวัดชายแดนภาคใต้ (ศอ.บต.) ได้ประสานหน่วยงานที่เกี่ยวข้อง เพื่อเน้นการช่วยเหลือในการสร้างงาน สร้างอาชีพ เพื่อให้มีรายได้ เช่น ส่งเสริมการประกอบอาชีพด้านการเกษตร โดยให้ปลูกทุเรียนคุณภาพ และมังคุด จํานวน 250 ครัวเรือน ปลูกพืชระยะสั้นและพืชเศรษฐกิจในพื้นที่ว่างเปล่าของการรถไฟแห่งประเทศไทย จํานวน 1,850 ครัวเรือน ปลูกพืชพลังงานและพืชอาหารสัตว์ จํานวน 400 ครัวเรือน ขณะที่ ด้านปศุสัตว์ สร้างอาชีพด้วยการเลี้ยงโค ไก่ แพะ จํานวน 800 ครัวเรือน และด้านประมง สร้างอาชีพด้วยการเลี้ยงปูทะเล และประมงพื้นบ้าน จํานวน 500 ครัวเรือน รวมถึงพัฒนาทักษะฝีมือ เพื่อประกอบอาชีพตามถนัด เช่น การทําอาหาร มัคคุเทศน์ ท่องเที่ยวชุมชน จํานวน 1,060 ครัวเรือน และจัดส่งไปทํางานในโรงงานทั้งในพื้นที่และนอกพื้นที่จังหวัดชายแดนภาคใต้ จํานวน 430 คน
“การแก้ปัญหาความยากจน ผมพยายามผลักดันมาโดยตลอด เพราะเข้าใจความเดือดร้อนเป็นอย่างดี จึงได้เสนอโครงการโคล้านตัว เมื่อ 20 ปีที่ผ่านมา ซึ่งขณะนั้น พยายามพูดให้คนในเมืองเข้าใจ แต่ก็ไม่เข้าใจ จนถูกมองไม่ดี แต่ผมก็ไม่ท้อ จึงหาเอกชนมาช่วยกันส่งเสริมอาชีพ โดยนําร่องเลี้ยงโค 200 ครอบครัว ให้ครอบครัวละ 2 ตัว ซึ่งผ่านมา 4 ปี กลายเป็นมีโคครอบครัวละ 10 ตัวแล้ว จากนั้น ก็ได้นําร่องเลี้ยงโค ผ่านกองทุนหมู่บ้านฯ จํานวน 1,000 ครอบครัว ได้วัว 2,000 ตัว ผ่านมา 1 ปี 2 เดือน โคมีลูกแล้ว 1,900 ตัว โดยจะเห็นได้ว่า โครงการนําร่องประสบความสําเร็จเป็นอย่างดี ซึ่งสามารถทําตัวชี้วัดได้อย่างชัดเจน เพราะโคออกลูกทุกปี ดังนั้น ผมจะเดินหน้าผลักดันการส่งเสริมเลี้ยงโคในพื้นที่จังหวัดชายแดนภาคใต้ต่อไป รวมถึงจะส่งเสริมการเลี้ยงปูไข่ด้วย เพราะมีราคาสูงเช่นกัน โดยปูไข่ 2 ตัว จะหนัก 1 กิโลกรัม ซึ่งมีราคากิโลกรัมละ 600 บาท โดยจะทําให้ประชาชนมีรายได้ที่สูงขึ้น และจะสามารถช่วยแก้ปัญหาความยากจนในพื้นที่ได้” รองนายกรัฐมนตรี กล่าว